Kūlupėnų geležinkelio stotis

Kūlupėnų geležinkelio stotis (1932–1975 m. Kartenos geležinkelio stotis) – geležinkelio stotis rytinėje Kretingos rajono savivaldybės dalyje, Kūlupėnuose, Kužių–Kretingos geležinkelio ruože Kretinga–Šateikiai. Adresas – Stoties g. 9, LT-97331 (įmonės kodas 110053842).Kūlupėnų geležinkelio stotis: Įmonės informacija – 118  Geležinkelio stotis skirta priešpriešiniams traukiniams prasilenkti vienkelėje linijoje (nuo 2014 m. tiesiamas antrasis kelias link Kretingos). Stotyje stoja keleiviniai traukiniai Radviliškis–Klaipėda.

Prie stoties stovi tremtinių kryžius (autorius – vietos meistras Zigmas Krakauskas), atidengtas 1990 m. birželio 14 d. ir skirtas 1948–1953 m. į tremtį ir TSRS lagerius išvežtiems bei ten žuvusiems Kretingos apskrities gyventojams atminti.Tremtinių atminimo kryžius Kūlupėnų geležinkelio stotyje, Stoties g. 5. 2020-01-11, Kretingosenciklopedija.lt (tikrinta 2025-03-01).

 Istorija 

Kūlupėnus geležinkelis pasiekė 1930–1932 m. tiesiant Kužių–Kretingos geležinkelį. Didele kliūtimi šioje atkarpoje buvo platus ir gilus Minijos slėnis, kurį būtų reikėję kirsti du kartus ir statyti didelius tiltus. Dėl to Miniją nutarta apeiti, pagrindinį tiltą statant per žymiai siauresnį Salanto slėnį. Iš pradžių planuota, kad geležinkelis eis palei Tintelių kaimą, kuriame buvo planuojama statyti Salantų geležinkelio stotį.Romualdas Beniušis. Tarpukario Palanga dvelkusi Kretingos geležinkelio stotis. 2021-04-24, Bernardinai.lt (tikrinta 2023-07-28).

1927 m. apsispręsta geležinkelį tiesti per šiaurinį Kūlupėnų pakraštį ir ties riba su Asteikiais pastatyti Kartenos geležinkelio stotį. 1928 m. rudenį pas gretimų kaimų ūkininkus apsistojo iš Utenos apskrities atvykę darbininkai, kurie su savo arkliais ir statybiniais vienkinkiais vežimais iš geležinkelio trasos ėmėsi išvežti juodžemį, o prie būsimo tilto sankasos gabeno molį. 1929 m. geležinkelio statyba dėl lėšų stokos įstrigo, bet po metų-dvejų darbai atnaujinti. 1932 m. kovą baigiant supilti visame ruože sankasą pradėti tiesti bėgiai, tačiau rugpjūčio 20 d. Kūlupėnų pusėje nugriuvo didelė dalis geležinkelio pylimo. Rudenį į jį buvo supilta sušalusi balų žemė.Julius Kanarskas. Geležinkelis, laikinąją sostinę sujungęs su jūrų uostu. 2022-11-02, Ve.lt (tikrinta 2025-03-01).

Geležinkelio stotis pastatyta 1932 m. Ją statė Danijos firma „Højgaard ir Schultz“. Oficialiai buvo pavadinta Kartenos geležinkelio stotimi ir atidaryta 1932 m. spalio 29 d. per Telšių–Kretingos geležinkelio ruožo atidengimo iškilmes, kuriose dalyvavo prezidentas Antanas Smetona, ministrai, Lietuvos visuomeninių organizacijų vadovai.Naujo Telšių–Kretingos geležinkelio atidarymas. – Trimitas, 1932-11-03. Nr. 45. P. 889–900 Stotis buvo skirta keleiviniams ir prekiniams-krovininiams traukiniams sustoti, išsikrauti ir pasikrauti. Nors stoties rūmai buvo tipiškas to ruožo stoties pastatas, tinkuoto mūro, dengtas skardiniu stogu, tačiau ši stotis buvo tarpinis variantas tarp didžiųjų stočių (Plungės ir Telšių) ir mažųjų stočių. Prie stoties pastatyti Kretingos vartotojų bendrovės sandėliai.

1948–1950 m. iš stoties buvo išvežami į Sibirą ir kitas sovietų Rusijos vietoves tremiami Kretingos apskrities, o 1950–1952 m. – Kretingos ir Salantų rajonų gyventojai. Pokariu prie geležinkelio išaugo nauja Kūlupėnų gyvenvietė. Ilgamečio geležinkelio stoties viršininko Prano Daukanto pastangomis 1975 m. stotis buvo pervadinta Kūlupėnų geležinkelio stotimi.Jūra Baužytė. Kūlupėnų krikštatėvis. - Geležinkelininkas - 1991, rugsėjo 30. - P. 9 XX a. pabaigoje suremontuotas stoties pastatas.

Tremtiniams atminti stoties teritorijoje 1990 m. pastatytas paminklinis kryžius,Kretingos rajono paminklai. Genocid.lt (tikrinta 2025-03-08). nors kai kurie šaltiniai nurodo 1989 m.Aurimas Rapalis. Istorijos vingių pokyčiai. 2014-02-14, Pajurionaujienos.lt (tikrinta 2025-03-01).

 Architektūra 

Stoties kompleksą sudaro rūmai, pagalbiniai ūkiniai ir gyvenamasis statiniai. 

Stoties rūmai kartotinio projekto (panašios stilistikos pastatai suprojektuoti ir Kupiškio, Skapiškio ir Panemunėlio stotyse),Vaidas Petrulis, Kūlupėnų (Kartenos) geležinkelio stotis, Architektūros ir urbanistikos tyrimų centras. Nuoroda tikrinta 2023-10-21. tinkuoto mūro, vienaukščiai, stačiakampio plano, su keleivių laukimo sale, bilietų kasa, administracijos patalpomis. Portalas išsikiša į priekį, su stogeliu virš įėjimo. Stogas dviejų tarpsnių, keturšlaitis. Tarp abiejų tarpsnių esantį frontoną puošia ažūriniai stilizuoto augalinio motyvo ornamentai. Rūmų kompozicija nesimetriška, išryškintas rizalitas ir durys abipus jo kuria dinamišką tūrį.

Priešais stoties rūmus įrengta stovėjimo aikštelė su želdinių klomba ties viduriu. Į pietvakarius nuo stoties rūmų perono pakraštyje stovi ornamentuotas tremtinių kryžius. Bendras teritorijos plotas – 2 ha.

 Šaltiniai 

Gelež
Kategorija:Kretingos rajono savivaldybės geležinkelio stotys
Kategorija:Kretingos rajono paveldas